
        
            
                
            
        

    
	Ө. ЧИМЭД

	 

	ИХ ХҮРЭЭНИЙ СҮМ ХИЙДИЙН МӨНГӨН ХҮҮЛЛИЙН ТУХАЙ (1810-1918)

	“Шинжлэх Ухаан, Дээд Боловсролын Хүрээлэнгийн хэвлэл” Улаанбаатар хотноо 1958 онд эрхлэн хэвлүүлсэн номыг

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

	 

	[image: Image]

	 

	ЦАХИМ НОМЫН САН: www.e-nom.mn

	 


⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ИХ ХҮРЭЭНИЙ СҮМ ХИЙДИЙН МӨНГӨН ХҮҮЛЛИЙН ТУХАЙ (1810-1918)

	 

	Хувьсгалын өмнөх Монгол дахь сүм хийд, түүний харьяа жасууд нь хар феодалын адил манай хөдөлмөрчин ард түмнийг дарлан мөлжигч феодализмын нэгэн том хүчин зүйл болж байсан билээ.

	Эдгээр сүм хийдийн гарт манай орны эдийн засгийн үндсэн гол салаа болох мал сүргийн 2/3 хувь буюу 4 сая орчим толгой мал, бас асар их үнэт зүйл, материал баялаг оршиж байв.

	Сүм хийд, жас бол феодализмын эдийн засгийн их хүч болж байсан учраас ард түмнийг хамжлагын журмаар мөлжиж хэмжээлшгүй ашиг хонжоо олж байсан юм.

	Сүм хийдийн том аж ахуй болж байсан жасууд ашиг хонжоогоо нэмэгдүүлэхийн тул арга сүв бүхнийг хэрэглэн ичгүүр сонжуургүй мөлжиж байв.

	Фридрих Энгельсээс 

	 

	"... Тэд (шар феодалууд) өөрсдийн албат хамжаануудыг ноёд тайж нарын адил хайр найргүй мөлжиж байснаар үл барам, албат харцын өвөр дэх эцсийн юмыг салгаж, үе залгамжлагчдынхаа хувь хүртээлийг өсгөхийн тулд ... бүдүүлэг хүчирхийллийн зэрэгцээгээр шашны бүх мэхлэл, аюулт эрүү шүүлт ... хов маргаан хутгаж ... өргөл мөргөл үйлдүүлэн бурхны хөрөг худалдаж байв"1 

	 

	гэсэн энэхүү үнэн тодорхойлол, Монгол дахь шар феодалуудын байдалд яв цав тохирч байна.

	Монголд хувьсгалын өмнөх 1000 шахам хийд, 2000 гаруй сүм дуганы харьяанд 2000-аас 6000 шахам том жижиг жас байжээ.

	Эдгээр жас, анх 17 дугаар зууны сүүлчийн хагасаас эхлэн үүсэж байгуулагдахдаа өөрийн хөрөнгө байсангүй, цөм ард олны өргөл барьцаас үндэслэн бий болсныг түүхийн хөдөлшгүй бодит баримт нотолж байна.

	Сүм хийдүүд бол феодалын нийгмийн нөхцөл байдалд онцгой эрх эдэлж, улсын бүх алба татвар, өртөө харуул, цэргийн зэрэг улсын хүнд чухал албан үүргээс дархлагдан чөлөөлөгдөж байсан нь тэдгээр сүм хийдийн дэлбэртэл баяжих ба олон түмнийг чөлөөтэй мөлжих бололцоотой болж, ард түмнийг ямар нэгэн аргаар мөлжин завших хязгааргүй эрхийг нэмэгдүүлсэн юм.

	Сүм хийд, түүний жас жавууд нь ард түмнээс шашны хурал номын хэрэглэлийг феодализмын түрээсийн журмаар (үнэ төлбөргүй) гаргуулах, жасын малыг хөлсгүй маллуулах, өргөл барьцын мал ба эд өлөг, түүний ашиг шим, бадарлах, тариалангийн газрыг түрээслэх, тээвэр худалдаа хийх, нас нөгчигсөд (лам нар)-ийн хөрөнгийг эзэмших, торгууль хураах, ном барлуулах (хэвлэх), мөнгө цай хүүлэх зэргийн аргуудаар хөрөнгийг зузаатган ашиг хонжвор нэмэгдүүлж байсныг түүхийн баримт тодорхой харуулж байна.

	Сүм хийдийн шар феодалууд мөлжих аргаа улам бүр нарийвчилж, Монгол оронд гадаадын капиталист худалдаа нэвтрэн эхлэхийн хамт түүнтэй нягт холбоотойгоор худалдаа гүйлгэх ба мөнгө хүүлэх явдлыг ихээхэн сонирхох болжээ.

	Иймд, Монголын шашны хамгийн гол төв болж байсан Их хүрээний зарим аймаг дацан, жас чухам хэдийгээс эхлэн хэчнээн мөнгө цай хэрхэн хүүлж байсан, түүний харгис чанар байдлын тухай авч үзье.

	Сүм хийдийн мөнгө хүүлэл нэлээд дээр үед, барагцаалбал 18 дугаар зууны үед үүссэн бөгөөд үүнд анх Хятадын худалдаачин, мөнгө хүүлэгчид олноор шурган ирж суурьшсан тэр үеийн Их хүрээний аймаг дацан, жасууд ба Богдын сангаас мөнгө цай хүүлэх болсон байна.

	Сүм хийд, худалдаа хийж мөнгө хүүлэгч байгууллага болон хувирах явдал Манжийн түрэмгийлэгчдээс монголчуудыг колоничлох бодлогод их түлхэц өгчээ.

	Энэхүү Манжийн түрэмгийлэгчид, манай Монголын ард түмнийг номхон хүлцэнгүйгээр барьж байхын тулд буддын шашныг бүх талаар дэмжиж байсан түүхтэй юм. Энэ тухай нэг баримтаас тэмдэглэвэл, Манжийн Найралт Төвийн 2 (1724) онд мөн Найралт Төв хаанаас буулгасан зарлигийн дотор 

	 

	"... Жавзандамба хутагтын хүрээнд байгч хуврагууд ном гүрэм хийх ба үгээгүй ядуу хүнийг тэтгэх, буян хийх зэргийн хэрэгт хүрэхгүйн тул олон өглөгийн эзэд тусалж ӨГДӨГ гэжээ. Би их өглөгийн эзэн болж, хутагтын шашныг түгээмэл болгоё гэж би үүсгэж зарлиг буулгасны тулд нэг түмэн (10000) лан мөнгийг хүргэж буян болгон тусалъя. Энэ мөнгийг цэргийн хүрээнд цалин хүргэх аян талаар илгээтүгэй"2 

	 

	гэсэн ёсоор энэ мөнгийг хүргүүлэн иржээ.

	Их хүрээний олон аймаг (Их хүрээний лам нарын захиргааны нэгж) 19 дүгээр зууны эцэст 27 аймаг байжээ.

	Дацан (шашны сургуулийн газар)-ууд 19-р зууны үеэс эхлэн мөнгөн хүүллийг баяжих нэг эх ундрал болгон хэрэглэж урьд урьдаас асар их өргөн хэмжээгээр хүүлэх болжээ. Жасууд нь анхандаа Хятадын худалдаачин ба мөнгө хүүлэгчидтэй ил далдаар хоршоолон ажиллаж байгаад сүүлдээ биеэ даасан мөнгө хүүлэгч том байгууллагууд болж хувирав.

	Их хүрээний олон аймаг дацан, сан бол цай мөнгө, хятад, орос төгрөгүүдийг хүүлж байжээ.

	18 дугаар зууны үеийн Монголд цай бол мөнгөний нэгжид тооцогдож байсан учраас жасууд тэр үед их төлөв цай хүүлж байв. Дараа нь 19 дүгээр зууны сүүлч ба 20 дугаар зууны эхээр орос, хятад төгрөг хүүлэх болжээ. Тийм боловч цай, цагаан мөнгө хүүлэх явдал нэгэн адил үргэлжилсээр байв.

	Сүм хийдүүд мөнгө хүүлж, хөдөлмөрчдийг яс чөмгөнд хүртэл сорон мөлжих явдлыг феодалын төр хуулиар хамгаалан улам өөгшүүлэн хөгжүүлж байсан юм.

	Манж ба автономит засгийн газрууд сүм хийдийн мөнгө хүүллийн процентыг тусгай тогтоож байснаар барахгүй, жасуудаас мөнгө цайгаа ард түмэнд хүчээр тулган хүүлэх балмад явдлыг хүртэл зөвшөөрч байжээ. 19 дүгээр зууны сүүлч, 20 дугаар зууны эхнээс Их хүрээний жасууд доод, дунд лам нар ба хорооны харчуудад хүүтэй цай тулгадаг байсныг шахалтын цай гэж нэрлэж байжээ.

	Манж нараас 1 лан мөнгийг 1 сард 3 фун мөнгөний хүүгээр хүүлж байхаар тогтоосон байтал сүм хийдүүд мөнгөний хүү процентыг хууль бусаар өөрсдийн дур зоргоор нэмэгдүүлж, 20 дугаар зууны эхээр 1 лан мөнгийг сар тутам 8―10 фун хүртэл өсгөн хүүлж ахиулан шимж мөлжсөн байна.

	Энэ нь нэг талаас сүм хийдийг хэтэрхий баяжуулан, нөгөө талаас чадал чинээгээр жижиг дунд аж ахуйтныг үгүйрүүлэн хоосруулах процессыг нэмэгдүүлсэн байх бөгөөд үүнд ихээхэн хэмжээгээр цай, мөнгө хүүлж байсан Их хүрээний мөнгөн хүүллийг албан баримтаас үзвэл: Манжийн Бадруулт Төрийн тэргүүн (1875) он 12 дугаар сарын 11-нд Хүрээний эмч нар дацангийн маналын дүлцэн жасын орлого зарлагыг байцаасан дансанд дурдсан нь: 

	 

	"... Ноднин жилийн цай (шар цай) 69228 байхын дээр, мөнгө цайн хүүд хураасан цай 9556, сүжигтний өргөсөн цай 3075, үхрийн хөлс (ердийн хөсөг)-нд ирсэн 1050 цай, мал худалдсаны үнэ 3630 цай, энэ бүгд нийлж 87414 цай болохоос үлдсэн цай 70957. Үүнээс бусдад хүүтэй яваа цай 26141 болно"3 

	 

	гэжээ.

	Бадруулт Төрийн 8 (1883) онд мөн дээрх дацангийн манал ба дүлцэн жасуудын орлого зарлагыг байцаасан дансанд дурдсан нь: 

	 

	"Ноднин жилийн (1882 онд) мөнгө 510 лан 7 цэн ... ноднин жил цай 62575 ... мөнгө цайн хүүд ирсэн цай 21655, энэ жил сүжигтний өргөсөн цай 16131, үхрийн хөлсөнд хураасан цай 2880, мал худалдсаны үнэ 4470 цай, энэ 6 зүйл нийлж 110216 цай болжээ ... Үүнээс бусдад хүүтэй яваа цай 48903, мөн дацангийн дүлцэн жасын ноднин жилийн үлдэгдэл мөнгө 991 лангаас 834 лан 5 цэн 6 фун нь хүүтэй яваа"4

	 

	гэжээ.

	Үүнээс үзэхэд эмч нар дацангийн орлого буюу хүүлэх цай мөнгөний хэмжээ нь жил ирэх тутам эрс өсөн нэмэгдэж байгаа нь илт байна.

	 

	 

	ТАЙЛБАР

	Шар цай гэдэг нь дээр үед мөнгөний нэгжид тооцогдож байсан эквивалент бөгөөд Хятадын нэг зузаан (хатуу) цайг 60 шар цайнд тооцож байжээ. Бас хоёр нимгэн цайг нэг зузаан (хатуу) цай буюу нэг нимгэн цайг 30 шар цайнд бодож байжээ.

	Бас сэвэг цай гэдэг нь 800 шар цай буюу 13 хатуу цайтай тэнцэнэ. 19 дүгээр зууны сүүлч, 20 дугаар зууны эхээр шар цайг мөнгөнд хэрхэн таацуулдаг байсан үүнд:

	Нэг лан мөнгө 140―150―200 шар цайтай тэнцэж байжээ.

	Тэгээд яг тогтсон хатуу журам байсангүй, цаг үеийн зах зээлийн ханшийг харгалзаж их бага болдог байжээ.

	Жасууд цай хүүлэхдээ дунджаар 100 шар цайнд 10 шар цай буюу 10 шар цайнд нэг шар цай бодож хүүлдэг байжээ.

	Энэ бол 19 дүгээр зууны сүүлч, 20 дугаар зууны эхний ханшаар ийм байна.

	20 дугаар зууны эхээр Их хүрээ 30 аймаг, 10 дацанд хуваагдаж байсан бөгөөд эдгээр бүх дацан, аймгуудын зөвхөн 1―2-оос бусад нь цөм жастай бөгөөд мөнгө хүүлж байжээ.

	 

	"Манжийн Сайшаалт Ерөөлтийн 15 дугаар (1810) оноос Манжийн Хэвт Ёсны 2 (1910) он хүртэл буюу 19-р зууны эхнээс 20 дугаар зууны эх хүртэл Жавзандамба хутагтын сан ба Их хүрээний олон жасуудын нэгэн жилийн орлого зарлагыг байцаасан Шавь яамны архивын дансанд байгаа тоо бүртгэлийг товчлон дүгнэж үзэхэд Сандавтэгчилин Дашчоймбол, Эмч нар, Зурхай зэрэг дөрвөн дацан, Дашдандарлин, Шүтээн, тусгай жас Мөнхнүнээ, Буян ерөөлт сүмийн нэгэн жилийн орлогын эх цай 4240, 500 цайн хүүд хураасан цай 390823, бусдад хүүтэй яваа цай 167122.

	Бие мөнгө 40905 лан, бусдад хүүтэй яваа мөнгө 2562 лан байжээ.5 

	 

	Их хүрээний жасуудын цай, мөнгө хүүлэх явдал автономийн үед улам хүчтэй болж, сүм хийдийн эрх баригчид шашин төрийг хослон барьсан Богд хаанаар түрээ барьж, цай мөнгөний хүүг дур зоргоор нэмэгдүүлэх болсноор үл барам, цай мөнгийг ардад албан журмаар тулган хүлээлгэж, түүний хүүг хуулиар далайлган авдаг болжээ.

	 

	Олноо өргөгдсөний 3―9 (1913―1919) оны хооронд Богд хааны гадаад сангийн харьяа үржүүлэх сан ба Дашчоймбол, Итгаачойлин, Гунгаачойлин, Эмч нар, Бадамъёг, Зурхай, Дашсамдаллин зэрэг долоон дацан, Дашдандарлин, Шүтээн, Өрлүүд жас, Намдаллин, Цэцэн тойны зэрэг 6 аймаг, Далай ламын погийн жас (1905 онд Далай лам Монголд ирэхдээ сүсэгтний өргөлийн малаар байгуулсан жас), Дамбадаржаа зэрэг 26 дацан аймаг сүмийн нэгэн жилийн бүх эх цай 48 430 881.

	Цайн хүүд хураасан цай 3 035 558.

	Бусдад хүүтэй яваа цай 4 286 617.

	Бэлэн байгаа бие мөнгө 48535 лан.

	Мөнгөний хүүд хураасан мөнгө 3103 лан.

	Бусдад хүүтэй яваа мөнгө 13195 лан.

	Жасуудад бэлэн бий цулков (Хаант оросын рубль )189 297.

	Хүүд хураасан цулков 2785.

	Хүүтэй яваа цулков 33874.

	Бэлэн бий хятад янчаан 71778.

	Хүүд хураасан янчаан 8390.

	Бусдад хүүтэй яваа янчаан 6290 ... "Нэгэн жилийн орлого ба мөнгө цайн хүүлэл ийм ихээхэн хэмжээнд хүрч"6 

	 

	байжээ.

	Энэхүү тоо баримт бол Их Хүрээний бүх 30 аймгаас 6, 10 дацангаас 7, дацангийн жасуудын олдсон тоо бүртгэлээс судалж гаргасан юм. Хэрэв Их Хүрээний олон аймаг дацан, орон сүм, жасуудын мөнгө хүүллийг бүртгэн гаргавал хэмжээлшгүй их тоо гарах нь дамжиггүй юм.

	Дээрх баримтаар нотлоход, энэхүү олон жас өөрсдийн орлогоос зарлагыг хасаад үлдсэн мөнгө цайн 50―80%-иас доошгүйг заавал албаар хүүлэх журамтай байсан нь сүм хийдийн эдийн засгийн харгис ролийг харуулж байна.

	Хүрээний сүм хийд жасууд зөвхөн Их Хүрээний ардууд ба лам нар, албан хаагчид төдийд хүүлээд зогссон бус, хөдөө аймаг хошуудад хүртэл өгч хүүлдэг байсан байна.

	Олноо өргөгдсөний 4 (1914) онд Эрдэнэ шанзвын яамнаас Шүүх яаманд өргөсөн бичигт 

	 

	"... Шашныг бадруулагч (Дамбадаржаа) хийдийн Жадарын аймгийн гэсгүй Гомбо, сойвон Наваанцэрэн ... нараас харьяат жасын мөнгө, цайг бусдад хүү үржүүлэн ... цаас цулков нэг бүрийг 8-аас 10 мөнгөний хүү үржүүлэн авдаг ... бас Жамсрангийн цогчин жасын эх цаас мөнгийг бодвол хуучин эх цай 111 540-ийг цөм бусдад тулган тушаан өгч үржүүлсэн хүүгээр хурал номын хэрэглэлийг гүйцэтгүүлэн бий"7

	 

	гэжээ.

	Жасууд баялаг ба ашиг хонжоогоо улам нэмэгдүүлж өсгөхийн тул ийм бузар харгис хүчирхийллийн аргыг хүртэл хэрэглэж, манай хөдөлмөрчдийг хайр найргүй мөлжиж, үгүйрэл хоосролын байдалд хүргэж байв. Жишээ нь: Хүүтэй мөнгө авсан ард уг мөнгө хүүг төлж чадахгүй бол шар феодалууд төрийн хууль, цагдаагийн хүчийг хэрэглэн түүний гэр хогшлыг хүртэл шууд хураан авдаг байжээ.

	Олноо өргөгдсөний 4 (1914) он 12-р сарын 15-нд Цэцэн хан аймгийн жүн ван Гомбосүрэнгийн тамганаас аймгийн чуулганы даргад өргөсөн бичигт 

	 

	"... Шашныг бадруулагч сүмийн хүж зул шатаах зүйлээс харьяат хошуунд тушааж үржүүлсэн мөнгөний хүүд энэ жил 12 сард олбол зохих хүүгийн мөнгө 12 ланд таацуулсан янчаан 17, мөнгө 1 цэнг гүйцэтгэн хүргүүлэв..."

	 

	гэжээ.

	Их хүрээний сүм хийдийн жасууд ингэж хот, хөдөөгийн хөдөлмөрчдөд хүүтэй мөнгө цай төгрөгийг тулган хүлээлгэж тэднийг гуйранчлалын байдалд түлхэж байв.

	Мөн жасууд хугацаа хэтэрч төлсөн мөнгөний хүүгийн хүү гэж анхны хүүг хэд нугалан төлүүлэх аюултай бөгөөд ахиулан сорж шимэх системийг 20 дугаар зууны эхнээс тогтоожээ.

	Олноо өргөгдсөний 8 (1918) дугаар оны 9-р сарын 8-нд Цэцэн ханы тамганаас Эрдэнэ шанзавт илгээсэн бичигт 

	 

	"Дашчоймбол дацанд Далай ламын тавьсан погоос (жас) хүүтэй мөнгө цаас аваад эх ба хүүгээс дутагдуулсан цаас мөнгийг хүүгийн хамтаар хөөн гаргуулж олгуулъя гэж тусгай хүнд бичиг бариулан илгээсэн үүнд энэ хэргийн Дамба, Гончиг нарыг зарлан авч хурдан төлөхийг чангалан тушаасанд тэдний мэдүүлсэн нь: "Өчүүхэн хүмүүс тус тус хөрөнгө малгүй огт гар хоосонд гачигдаж удаашруулснаас өөр учиргүй, одоо энэ зүйлийн өрийг өөр өөрийн суугаа гэр хогшлыг худалдаж төлье" гэж мэдүүлснийг манай газраас албан хүмүүсийг гаргаж, тэдний гэр хогшлыг цөлбөн авч худалдаад, уул төлбөл зохих мөнгөний дутуу ба цаасыг цөм эх хүү тэнцүүлэн бодож мөнгө 60 лан, (цулков) цаас 160-ыг гүйцэтгэн даргаж уг ирсэн хүнд тушаан өгч буцаав"8

	 

	гэжээ.

	Хувьсгалын өмнөх Монгол дахь гадаад, дотоодын мөнгөн хүүлэл нь тус орны үйлдвэрлэлийн хүчний хөгжин өөрчлөгдөхөд саад болж байснаар үл барам, түүний шим шүүсийг сорж урьдаас улам буурай байдалд хүргэж байжээ.

	Марксаас мөнгө хүүллийн тухай бичсэн нь: 

	 

	"Мөнгөн хүүлэл нь үйлдвэрлэлийн аргыг өөрчилж чадахгүйгээр үл барам, түүнийг хувалз мэт шимэн сорж цусыг дуустал хөхөөд урьдынхаас улам буурай байдалд оруулан дахин дахин үйлдвэрлэх болно. Үүнээс болж, олон түмэн, мөнгө хүүлэгчдийг занан үзнэ"

	 

	гэжээ. Энэхүү мэргэн тодорхойлол нь хуучин Монголын сүм хийдийн мөлжлөгийн байдлыг эрхгүй санагдуулж байна

	Энэхүү мөнгөн хүүллийн мөлжлөгөөс болж ганц хоёр өрх ингэж үгүйрэн хоосорч байснаар үл барам, зарим хошуу шавийн ард янз бүрийн мөлжлөгөөс болж үгүйрэн хоосорч цагаачлан тэнүүчлэх зэргийн зүдүүрлийг хүлээж байсан баримтыг олноор дурдаж болно. Энэ тухай холбогдуулан шавийн нэгэн гар хоосон гуйлгачин хүний хэлсэн нь:

	 

	Тулсан мод Туулын бургас

	Туранхай бие Богдын шавь” 

	 

	гэжээ.

	Гадаадын капиталистууд ба дотоодын феодалын дарлал мөлжил нь манай төрөлх эх орны үйлдвэрлэх хүчин ба ард түмний амьдрал байдлыг туйлын доройтолд оруулсныг түүхэн баримт тодорхой харуулж байна.

	Хувьсгалын өмнөх Монгол дахь үйлдвэрлэхүй хүчний хуучин харьцаа нь үйлдвэрлэх хүчний цаашдын хөгжилтөд илээр саад тотгор болж, хөдөлмөрчдийн байдлыг эрс муудуулснаас шалтгаалж, ангийн тэмцэл хурцдан, харийн боолчлогчид, дотоодын феодалууд, мөнгө хүүлэгчдийн эсрэг дарлагдагчид нэг бус удаа тэмцэн босож байсан боловч, тэр үеийн түүхэн нөхцөлөөс уг тэмцэл нь эцсийн ялалтад хараахан хүрдэггүй байжээ.

	 

	 

	Монголын ард түмнийг мөнгөн хүүллийн мөлжлөгөөс ангижруулсан нь

	1917 оны аугаа их Октябрийн социалист хувьсгалын шууд нөлөөний ач очоор манай Монгол оронд ялсан ардын хувьсгал ба түүний манлай жолоодогч Монгол Ардын Хувьсгалт Нам, Засгаас ард түмнийг гадаад, дотоодын мөнгөн хүүллийн дарлал мөлжлөөс ангижруулахын тул тууштай арга хэмжээ авсны үр дүнд манай хөдөлмөрчин ард түмэн мөнгөн хүүллийн мөлжлөгөөс бүрмөсөн ангижирсан юм. 

	Үүнд:

	1923 оны 4-р сард Шүүх Яамнаас нийтэд зарласан бичигт: 

	 

	"Ардын Намын Төв Хорооноос наймдугаар үүрийн гишүүн Жамъянгаас аливаа хүн албан ба өөрийн хэрэгт мөнгө зээлэн авч өгөхөд хүүлэмж бодох болсон ба авах этгээд төлсөн мөнгөний хүүд хураах эх мөнгөнөөс хорогдуулах цаггүй мөлжин хохируулах зэрэг явдал бий учир үүрээс тусгай комисс томилон төлөвлөж мэдүүлснийг харьяат хорооны тэргүүлэгчдийн 13 дугаар хурлаар хэлэлцэж зүйтэй болох тул засгийн газар явуулахаар тогтоосныг улсын түр цагийн хурлаар хэлэлцээд уг комиссын төлөвлөсөн нь цөм нийлэмжтэй болсон тул засгийн газраа явуулж тогтоолгохоор тогтсоныг ёсоор баталж, Шүүх Яамнаас нийтээр зарлан явуулж дагаж шийтгүүлэн, зөрчигчдийг цээрлүүлэн шийтгэх явдлыг дараа хууль зүйлд хамтаар тодорхойлон тогтоож журамлан дагаж явуулахаар тогтов"9 

	 

	гэжээ.

	Энэ тухай томилогдсон комиссын гишүүдээс төлөвлөсөн нь: Хятадын ба сүм хийдийн мөнгө хүүлэгчдээс ардыг зүй бусаар хохируулж, мал ба эд барааны үнэд уул хэлэлцсэн болзооны дотор хүү үржүүлэхийг бүрнээ цаазлан зогсоож, гагцхүү мөнгө зоосыг хүү үржүүлэн зээлдэн өгөх буюу авахад сар тутам лан бүрийг нэгэн фунгаас хэрхэвч хэтрүүлэхгүй болгох ба жил сар хэдий удавч, нэгэн бие нэгэн хүүгээс хэтрүүлэхгүй байвал зохино гэснийг ардын засгийн газраас ёсоор болгон баталж явуулсан байна. Мөнгөн хүүллийн хэтэрхий мөлжлөгийг цаазлан хориглосон энэ түүхт шийдвэрүүдийг гадаад, дотоодын мөлжигч этгээдүүд удаа дараагаар эсэргүүцэн зөрчиж ил далдаар лан мөнгийг 5―6 фун мөнгөөр хүүлж байсныг илрүүлж, 1927 онд засгийн газрын эрхлэх товчооны гишүүдийн 111-р хурлын тогтоолын 3 дугаар зүйлд аймаг дацан, хөрөнгө бүхий лам нар, төвөдүүд хууль зөрчиж мөнгө хүүлэх явдлыг бүрмөсөн хориглож, зөрчигчдийг хатуугаар цээрлүүлж байх тухай дахин тогтоол гаргаж, нам, засгаас хөдөлмөрчин ард түмнийхээ эрх ашгийн тулд авч явуулсан эдгээр чухал шийдвэрүүдийн ачаар манай ард түмэн мөнгөн хүүллийн мөлжлөггүй амьдрах бас нэгэн сайхан боломж бүрдсэн нь энэ билээ.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	[image: Image]



	




	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

	ИХ ХҮРЭЭНИЙ СҮМ ХИЙДИЙН МӨНГӨН ХҮҮЛЛИЙН ТУХАЙ 
(1810-1918)

	 

	УЛААНБААТАР

	1958

	 

	БНМАУ. Шинжлэх Ухаан, Дээд Боловсролын Хүрээлэн

	 

	Шинжлэх Ухаан, Дээд Боловсролын Хүрээлэнгийн хэвлэл

	 

	Хянагч Д. Лодойдамба, С. Жүгдэр

	 

	Өрөлтөд 1958 оны 3-р сарын 10

	Хэвлэлтэд 1958 оны 4-р сарын 7

	 

	3000 хувь.

	 

	Хэвлэлийн хуудас 0,5. 

	Цаасны хэмжээ 60X92. 

	 

	Б.2788.

	Зах. № 23

	 

	Шинжлэх Ухаан, Дээд Боловсролын Хүрээлэнгийн хэвлэл

	
Заметки

		[←1]
	 Энгельсийн зохиол "Герман дахь тариачны дайн", 1952 оны орос хэвлэлийн 25 дугаар тал




	[←2]
	 Улсын архив, тусгай фонд




	[←3]
	 Улсын архив, Манж-Бадруулт Төрийн шашны 7 дугаар ангийн 34-р бүлгийн 14-р бүс




	[←4]
	 Улсын архив, Манж-Бадруулт Төрийн шашны 7 дугаар ангийн 34-р бүлгийн 14-р бүс




	[←5]
	 Улсын архив, манж 3-р дансны 3043-49-рт




	[←6]
	 Улсын архив, манж, 3 дугаар бүлгийн 3043―3049-р бүс. Автономийн 3 дугаар дансны 2677―2693 дугаарт




	[←7]
	 Улсын архив, машиндсан материалын бүртгэл дансны 32-ын 1 дэх хуудас




	[←8]
	 Улсын архив, автономийн 3-р бүлгийн 2575-р бүс




	[←9]
	 Улсын архив, ардын засгийн фонд, 4-р бүлгийн 3985 дугаар бүс

